REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

12 Broj: 06-2/292-12

28. novembar 2012. godine

B e o g r a d

Z A P I S N I K

24. SEDNICE ODBORA ZA FINANSIJE, REPUBLIČKI BUDžET

I KONTROLU TROŠENjA JAVNIH SREDSTAVA,

ODRŽANE 21. NOVEMBRA 2012. GODINE

Sednica Odbora je počela u 12,10 časova.

Sednicom je predsedavala Vesna Kovač, predsednik Odbora.

Sednici su prisustvovali članovi Odbora: Zoran Antić, Veroljub Arsić, Vojislav Vujić, Zoran Kasalović, Zoltan Pek, Radmilo Kostić, Dragan Tomić, dr Mirko Cvetković, Đorđe Stojšić, Momo Čolaković i dr Milorad Mijatović; i zamenici članova Odbora: Ivan Andrić, Dušica Morčev, Mirjana Marjanović i Mićo Rogović.

Sednici nije prisustvovao mr Božidar Đelić, član Odbora.

Sednici su prisustvovali narodni poslanici: dr Vladimir Marinković, Aleksandra Jerkov, Dejan Radenković, Boško Ristić i Vladimir Ilić, zamenici članova Odbora; Zoran Babić, Srđan Šajn, Snežana Stojanović Plavšić i dr Miodrag Stojković.

Sednici Odbora je prisustvovao mr Mlađan Dinkić, ministar finansija i privrede.

Sednici Odbora su prisustvovali dr Pavle Petrović, predsednik mr Nikola Altiparmakov i dr Vladimir Vučković, članovi Fiskalnog saveta i Danko Brčević iz Fiskalnog saveta; Ljubica Matić, Nada Mirković, Milica Ilić, Irina Stevanović Gavrović, Biljana Mirić Bogdanović, Tanja Đelić, Sonja Nikolić, Draginja Radonjić Petrović, Ninoslav Kekić, Ljiljana Petrović, Zlatko Milikić, Aleksandar Kocić, Dejan Dabetić i Vesna Hreljac Ivanović iz Ministarstva finansija i privrede.

Na predlog predsedavajuće, Odbor je većinom glasova (devet za) utvrdio sledeći

D n e v n i r e d

1. Predlog zakona o budžetu Republike Srbije za 2013. godinu sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2013. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2013. godinu, Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2013. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2013. godinu (broj 400-3472/12 od 30.oktobra 2012. godine), koji je podnela Vlada;

2. Predlog zakona o izmenama i dopunama Zakona o porezu na dobit pravnih lica (broj 43-3697/12 od 9. novembra 2012. godine), koji je podnela Vlada;

3. Predlog zakona o izmenama i dopunama Zakona o akcizama (broj 43-3789/12 od 17.novembra 2012. godine), koji je podnela Vlada;

4. Predlog zakona o rokovima za izmirenje novčanih obaveza u komercijalnim transakcijama (broj 4-3795/12 od 17.novembra 2012. godine), koji je podnela Vlada;

5. Predlog zakona o uslovnom otpisu kamata i mirovanju poreskog duga

(broj 43-3794/12 od 17.novembra 2012. godine), koji je podnela Vlada;

6. Predlog zakona o izmenama i dopunama Zakona o deviznom poslovanju (broj 482-3788/12 od 17.novembra 2012. godine), koji je podnela Vlada;

7. Predlog zakona o zateznoj kamati (broj 4-3670/12 od 9. novembra 2012. godine), koji je podnela Vlada;

8. Predlog zakona o izmeni Zakona o osiguranju (broj400-3543/12 od 2.novembra 2012. godine), koji je podnela Vlada;

9. Predlog zakona o preuzimanju obaveza zdravstvenih ustanova prema veledrogerijama po osnovu nabavke lekova i medicinskog materijala i pretvaranju tih obaveza u javni dug Republike Srbije (broj 5-3787/12 od 17.novembra 2012. godine), koji je podnela Vlada;

10. Predlog zakona o potvrđivanju Ugovora između Republike Srbije i Gruzije o izbegavanju dvostrukog oporezivanja u odnosu na poreze na dohodak i na imovinu(broj 43-3540/12 od 2.novembra 2012. godine), koji je podnela Vlada;

11. Predlog zakona o potvrđivanju Ugovora između Vlade Republike Srbije i Vlade Republike Tunis o izbegavanju dvostrukog oporezivanja u odnosu na poreze na dohodak i na imovinu (broj 43-3542/12 od 2.novembra 2012. godine), koji je podnela Vlada;

12. Predlog zakona o potvrđivanju Ugovora između Republike Srbije i Kanade o izbegavanju dvostrukog oporezivanja u odnosu na poreze na dohodak i na imovinu (broj 43-3683/12 od 9. novembra 2012. godine), koji je podnela Vlada;

13. Predlog zakona o potvrđivanju Sporazuma između Vlade Republike Srbije i Vlade Republike Belorusije o saradnji i uzajamnoj pomoći u carinskim pitanjima (broj 483-3669/12 od 9.novembra 2012. godine), koji je podnela Vlada.

**Prva tačka dnevnog reda:** Predlog zakona o budžetu Republike Srbije za 2013. godinu sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2013. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2013. godinu, Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2013. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2013. godinu.

Ministar finansija i privrede, mr Mlađan Dinkić je u uvodnom izlaganju rekao da je Vlada usvojila Predlog zakona o budžetu Republike Srbije za 2013. godinu i podnela ga Narodnoj skupštini početkom novembra meseca, sa ciljem da narodni poslanici dobiju dovoljno vremena da se detaljno upoznaju sa Predlogom zakona i da se pripreme za kvalitetnu skupštinsku raspravu.

Vlada je istovremeno podnela Narodnoj skupštini i paket pratećih zakona koji treba da omoguće fiskalnu konsolidaciju: povećanje budžetskih prihoda, smanjenje budžetskih rashoda i budžetskog deficita i zaustavljanje rasta enormno visokog javnog duga Republike Srbije. Narodna skupština je septembra meseca usvojila prvi paket zakona iz programa fiskalne konsolidacije zemlje.

Prema rečima ministra Dinkića, u 2012. godini iskazani su veoma negativni finansijski pokazatelji u svim oblastima makroekonomije: visok budžetski deficit, enormno visok javni dug Republike, dvocifrena inflacija, pad privrednog rasta za oko 2% i stopa nezaposlenosti od oko 26%.

Ministar je istakao da su mere Vlade već počele da daju određene rezultate i osvrnuo se pre prelaska na obrazlaganje Predloga zakona o budžetu za 2013. godinu, na pozitivne efekte i očekivanja povodom usvojenog rebalansa budžeta za 2012. godinu, jer se predviđa smanjenje budžetskog deficita za oko 20 milijardi dinara u odnosu na budžetski deficit predviđen rebalansom budžeta za 2012. godinu, a zbog ušteda na budžetskim rashodima: za plate za oko 2,3 milij. dinara, za robe i usluge za oko 4,7 milij.dinara, za kamate za oko 1,5 milij. dinara (zbog povoljnijih uslova za vraćanje kredita i smanjenja kamata po kreditima na međunarodnom tržištu sa kamatne stope od 7,25% na ispod 5%) i za smanjenje troškova transfera organizacijama obaveznog socijalnog osiguranja za oko 3 milij.dinara; kao i zbog povećanja budžetskih prihoda: poreski prihodi će biti veći za oko 6 milij.dinara.

Budžet Republike za 2013. godinu predpostavlja rast bruto privrednog rasta za 2%, povećani su poreski prihodi za oko 10 milij.dinara, ali su smanjeni neporeski prihodi za oko 9 milij.dinara pa je neto efekat oko 1 milij.dinara, jer će dividende nekih javnih preduzeća koje će se uplaćivati u budžet biti manje, pre svega se misli na Telekom koji je ostvario znatno manji prihod u odnosu na prethodnu godinu.

Predlog zakona o budžetu za 2013. godinu predviđa budžetske prihode od oko 965,7 milij.dinara, budžetske rashode od oko 1.087,5 milij.dinara i budžetski deficit od oko 21,8 milij.dinara, što je 3,3% BDP, a što je duplo niži budžetski deficit u odnosu na plan. Konsolidovani bilans budžeta za 2013. godinu predviđa budžetski deficit od 3,6% BDP.

U 2013. godini se očekuje realan rast prihoda od oko 4,5% i povećanje budžetskih prihoda zbog:

* usvajanja seta poreskih zakona u septembru 2012. godine koji već daju

određene rezultate;

* povećanja prihoda od poreza na profit preduzeća, gde je povećanje

stope poreza sa 10% na 15%, (s tim što ostaju olakšice za investicije za zapošljavanje 200 ljudi i ulaganja od preko 200 miliona evra što će možda dovesti i do oslobađanja ovih investitora od plaćanja poreza na profit preduzeća u narednih deset godina);

* uvodi se i poreska stopa na transfere sredstava u poreske rajeve – na

25% poreza za takve transakcije.

Na rashodnoj strani budžeta se očekuje u 2013. godini smanjenje budžetskih

rashoda zbog:

* smanjenja izdataka za robe i usluge;
* značajno se menja struktura poreskih subvencija:
  + znatno se povećavaju subvencije u poljoprivredu za oko

8,5 milij.dinara, tako da će budžet u poljoprivredu u 2013. godini iznositi oko 4,5% planiranog BDP (osim klasičnih subvencija po ha koje se zadržavaju, predviđa se i subvencionisanje 120 l goriva po ha, s tim što se subvencije Zakonom ograničavaju na površinu od maksimalno 100 ha);

* + smanjuju se subvencije u privredi za oko 4,8 milij.dinara, zbog

smanjenja izdataka u poslovima sa Fiatom, koji je skoro sasvim realizovan i smanjenja subvencija za 0,5 milij.dinara za preduzeća u restrukturiranju, kako bi se preduzeća stimiulisala za pronalaženje strateškog partnera, sa rokom od 1,5god.;

* smanjuju se budžetski krediti za oko 5 milij.dinara;
* povećavaju se izdaci za socijalnu zaštitu za oko 8 milij.dinara;
* povećavaju se kapitalni izdaci za oko 4 milij.dinara i predviđene su

i garancije po kreditima za izgradnju infrastrukture: Vladi Ruske federacije za unapređenje železničke infrastrukture, garancija u iznosu od 800 miliona $; garancije za kredite Republike Kine za izgradnju putne privrede: za autoputeve na Koridoru-11, za izgradnju dela puta od Novog Sada do Rume i dalje ka Šapcu i Loznici i za izgradnju moravskog Koridora, a takođe i za kredite za nastavak izgradnje termoelektrane Kostolac;

* osim budžetskih izdataka za garancije, povećavaju se i izadaci za

garancije po međudržavnim sporazumima i ugovorima kao i za garancije sa međunarodnim bankama: Svetskom bankom, Evropskom investicionom bankom i Evropskom bankom za obnovu i razvoj;

Najneracionalniji izdatak iz budžeta za 2012. i 2013.godinu će biti izdaci za kamate za finansiranje javnog duga, koje su prema podacima o kretanju javnog duga u 2009. godini bile svega 14 milij. dinara, a za 2012. godinu se procenjuje iznos od 90 milij. dinara za izdatke za kamate za finansiranje javnog duga Srbije.

Od 2014. godine se očekuje zaustavljanje i zatim i lagani pad ovih izdataka, kao posledica manjeg budžetskog deficita i potrebe da se manji iznos deficita finansira zaduživanjem a i zbog boljih uslova zaduživanja za finansiranje javnog duga.

Ideja je da se fiskalnom konsolidacijom koja je već počela i strukturnom srednjeročnom reformom postigne to da se do kraja mandata ove Vlade budžetski deficit u potpunosti uravnoteži, t.j. da budžetkog deficita ne bude.

Javni dug će se smanjivati i prodajom dela državne imovine, koja se u ovom trenutnku naracionalno koristi, kao i iz privatizacionih prihoda. Vlada će Skupštini uputiti Predlog zakona o ograničenju rokova plaćanja, kojim će država preuzeti obavezu da bude generator likvidnosti i da sve svoje zaostale dugove, počevši od 31. marta 2013. izmiruje u roku ne dužem od 45 dana, dok bi za privatni sektor taj rok bio ne duži od 60 dana. Kako zakon ne bi ostao mrtvo slovo na papiru, država je išla na međunarodno tržište kapitala dva puta tokom ove godine, kako bi osigurala likvidnost za pola godine unapred.

Osim problema sa budžetskim deficitom postoji i problem sa kvazifiskalnim izdacima države, jer postoje velika dugovanja države prema privatnom sektoru, a najznačajnije dugovanje je u zdravstvu, koje u ovom trenutku iznosi 26 milijardi dinara, od toga 13 milijardi duguju samo bolnice. Država će ova dugovanja zdravstva preuzeti od 1. januara 2013. godine.

Ministarstvo zdravlja je predložilo centralizovane javne nabavke za lekove, pomagla i opremu u zdravstvu, jer je ovako visoko dugovanje zdravstva posledica mogućnosti da bolnice same kupuju lekove i zdravstvena pomagala.

Država takođe, duguje velika sredstva putarima i građevinarima.

U navedenom zakonu je predviđeno da će svi budžetski korisnici, bilo da se radi o lokalnoj samoupravi, pokrajini ili republičkim budžetskim korisnicima morati da prijavljuju preuzete budžetske obaveze u roku od 30 dana, trezoru lokalne samouprave, pokrajine ili Republike. Ukoliko se ne izmire obaveze za preuzeta materijalna plaćanja, obustavljaju se sva druga plaćanja do izmirenja preuzetih obaveuza. Ova plaćanja se sada stavljaju u ravan sa isplatama penzija, javnog duga ili socijalnih davanja. Takođe, će se promeniti i sistem plaćanja rashoda za plate u lokalnoj samoupravi, Pokrajini ili Republici tako što se ubuduće plate neće planirati na bazi mase plata, već na bazi stvarnog broja i kvalifikacija ljudi zaposlenih u državnoj upravi.

Uradiće se registar svih zaposlenih na svim nivoima državne uprave. Rok za izradu ovog registra je 30. juni 2013. godine. Evidencija zaposlenih sada postoji u jedino u obrazovanju, u državnoj administraciji i delimično u lokalnim samoupravama.

Zakonom o javnim nabavkama predviđaju se centralizovane kapitalne javne nabavke za dugoročna investiciona ulaganja, koja će se sprovoditi jedanput za ceo investici ciklus, s tim što će investitor obezbediti sredstva za svaku godinu investicionog ciklusa po godinama sukcesivno, a javne nabavke se neće ponavljati za svaku godinu. Ovako će se jednom vršiti javna nabavka, a izgradnja može da traje dve-tri godine.

Transferi prema lokalnoj samoupravi su povećani za oko 2,3 milij. dinara i iznosiće oko 35,3 milij. dinara i za dodatne 4 milijarde dinara koje su namenjene putarima za zimsko i letnje održavanje putne mreže u lokalu, koji su pripali lokalnim putarima na upravu na bazi prekategorizacije puteva, tako što je obezbeđeno po pola miliona dinara za oko 6000 km puteva, od kojih je oko 5000km u Centralnoj Srbiji a oko 1000km u Vojvodini, za puteve na svih 168 -170 opština, u Srbiji srazmerno broju kilometara puteva na teritoriji svake opštine.

Predviđena je i veća naplata poreskih prihoda po Zakonu o uslovnoj poreskoj amnestiji, koji će omogućiti da svi koji duguju za poreze na dan 31. oktobar 2012. godine, a redovno izmiruju tekuće poreske obaveze, za novembar i decembar, stiču pravo na otpis svih zateznih kamata i mogućnost da im glavni poreski dug miruje: preduzetnicima i malim i srednjim preduzećima dve godine, a velikim preduzećima godinu dana, a nakon te dve godine mirovanja, imaju pravo da glavni dug otplate u naredne dve godine u jednakim ratama bez sredstava posebnog obezbeđenja.

Važi pravilo da ko god isplati glavni poreski dug automatski mu se otpisuje zatezna kamata i prethodno neuplaćeni doprinosi za zdravstveno osiguranje, ali ako samo jedanput ne izmiri obavezu u mesecu za tekući mesec, prestaje da važi taj zakon za njega i vraća ga na primenu redovnog Zakona o poreskom postupku i poreskoj administraciji. Ovim zakonom će se omogućiti da se podignu blokade na ime poreza sa svih preduzeća. To će omogućiti i lokalnoj samoupravi da nešto uradi sa porezima na imovinu i drugim prihodima u lokalu (takse i sl.).

Zbog svih navedenih mera Vlade očekuje se i veća naplata prihoda od ovde predviđene projekcije.

Predsednik Fiskalnog saveta, dr Pavle Petrović je rekao da Fiskalni savet ocenjuje da će planirani konsolidovani deficit države u sledećoj godini biti 3,6% BDP, što je odlučujući zaokret u fiskalnoj politici zemlje, jer se javni dug stavlja pod kontrolu a njegov rast zaustavlja, a posle i smanjuje. To veliko i značajno prilagođavanje i ako se ostvare predviđanja ministra Dinkića da se budžetski rashodi smanje za 20 milij. dinara, onda bi konsolidovani deficit države bio 6,1% BDP, a budžetski deficit 3,6%BDP. Smanjenje budžetskog deficita se bazira na povećanju poreskih prihoda, s jedne strane i smanjenju rashoda - rasta plata i penzija, s druge strane.

Fiskalni savet ocenjuje da mere Vlade neće biti dovoljne za postizanje budžetskog deficita od 3,6% BDP, jer su planovi budžetskih prihoda i rashoda suviše optimistički i da će budžetski deficit biti za oko 25 milij. veći i dostićiće će 4,3 % BDP, takođe na ove rashode treba dodati još 15-20 milij.dinara za kvazifiskalne izdatke koji mogu da povećaju budžetski deficit zbog docnji koji bi se popeo na 4,8 BDP.

Fiskalni savet je mišljenja da se izvršenje budžeta po razdelima i korisnicima javnih sredstava treba pratiti kvartalno na nekom formalnom nivou, kao i sprovođenje mera koje Vlada predlaže prilikom usvajanja budžeta za fiskalnu godinu.

Pavle Petrović je istakao da je Fiskalni savet Ocenu budžeta za 2013. godinu dostavio Odboru za finansije, republički budžet i kontrolu trošenja javnih sredstava, a za današnju sednicu je pripremio Rezime u pisanoj formi na dve strane, koji sadrži komentare na amandmane na budžet za 2013. godinu, koje je Fiskalni savet dobio od Ministarstva finansija.

U diskusiji su učestvovali: dr Mirko Cvetković, dr Pavle Petrović, Zoran Kasalović, Momo Čolaković, Ivan Andrić, Vladimir Ilić, dr Vladimir Marinković, Boško Ristić, Vesna Kovač, Srđan Šajn, dr Miodrag Stojković i mr Mlađan Dinkić.

Mirko Cvetković je konstatovao da Fiskalni savet ima suprotna očekivanja vezano za budžetske prihode, rashode i budžetski deficit za 2013. godinu od predlagača Zakona, a da ga je MMF negativno ocenio na svojoj web-strani i time smanjio mogućnost da Srbija koristi 400.000.000 $ kredita koje je ponudila Svetska banka sa kamatnom stopom od 1% do 1,5%.

Mlađan Dinkić je izrazio zadovoljstvo saradnjom sa Fiskalnim Savetom i naglasio da će MMF doći u Beograd u drugoj polovini februara 2013.godine kada će izvršiti reviziju budžeta po članu 4. Statuta MMF. Ministartvo finansija i privrede je prihvatilo sugestije Svetske banke koje je ugradilo u Predlog zakona o javnim preduzećima, čiji će se tekst zakona naći vrlo brzo u skupštinskoj proceduri. Po Dinkiću, problem je, što je prethodna Vlada ostavila u nasledstvo veliki budžetski deficit, enormno visok javni dug i veoma lošu situaciju u javnim finansijama.

Milorad Mijatović je ocenio da je Predlog zakona o budžetu za 2013. godinu hrabar i radikalan. Hrabar - zato što će pokušati da budžetski deficit smanji kako bi ga doveo do nivoa od 3,6% BDP, radikalan – zato što će se najmanji rast troškova dogoditi na platama i penzijama zaposlenih, tačnije teret fiskalne konsolidacije budžeta će ponovo preuzeti socijalno najugroženije kategorije stanovništva. On je istakao da se Socijaldemokratska partija zalaže za reforme javnog sektora i reforme penzionog sistema. Od prodaje državne imovine predlaže da se sredstva ulože u kapitalizaciju penzijskog fonda koji bi postao i investicioni fond.

On je subvencije za poljoprivredu je ocenio kao dobre, ali je postavio nekoliko pitanja: kako se te subvencije dele i po kojim kriterijumima; šta se dešava sa državnim poljoprivrednim zemljištem, ko ga i na koji način eksploatiše i daje u zakup ili prodaje; zašto se ne subvencionišu porodična domaćinstva i ne razvija zadrugarstvo; dokle će se subvencionisati državna JP koja su po pravilu veliki gubitaši; dokle će se subvencionisati stranci koji kupuju preduzeća i eksploatišu našu radnu snagu i zašto se subvencije ne daju domaćim privrednicima; i konačno šta je sa 7% sredstava koja se izdvajaju za AP Vojvodinu i kada će se tačno znati šta je tih 7%.

Milorad Mijatović je na kraju izlaganja rekao da će Socijaldemokratska

partija glasati za budžet za 2013. godinu.

Mlađan Dinkić je potvrdio da će se konačno razrešiti pitanje 7% za AP

Vojvodinu Zakonom o finansiranju AP Vojvodine, koji će Vlada predložiti početkom naredne godine, pokrajinska Vlada će zajedno sa republičkom Vladom formirati Radnu grupu za izradu teksta Predloga zakona.

Zoran Kasalović je podržao Predlog zakona o budžetu za 2013. godinu i rekao da alternative nema i da se jedino sa ovakvim predlogom budžeta i njegovom realizacijom može smanjiti javni dug i budžetski deficit čime će se izbeći zapadanje u siguran finansijski kolaps i dužničku krizu zemlje. On je pozdravio napore Minisarstva finansija i privrede da se ponovo uspostavi saradnja sa MMF i napore ministra Dinkića da se budžetski rashodi prate kvartalno.

Zoran Kasalović je rekao da bi bilo dobro da se izdvajanja za kapitalne investicije i subvencije postanu redovna pojava kada se radi o izdvajanjima iz budžeta Republike. On je potvrdio je da će njegova politička stranka - SPS podržati Predlog zakona o budžetu za 2013. godinu.

Radmilo Kostić je naglasio da je Srpska napredna stranka pozdravila zaokret u donošenju Zakona o budžetu za 2013. godinu i plan za značajno smanjenje budžetskog deficita. S obzirom, da se finansiranje smanjenja budžetskog deficita planira u velikoj meri iz rasta prihoda od poreza na dobit preduzeća, postavio je pitanje ministru Dinkiću, koliko su realna očekivanja da će se ovako planiran prihod od poreza na dobit preduzeća i ostvariti, kada se zna da će veoma mali broj preduzeća ostvariti prihod koji će obezbediti naplatu poreza na dobit preduzeća.

Ministar Dinkić je rekao da je planirani privredni rast od 2% za 2013. godinu realan s obzirom da je u prošloj godini Srbija imala pad privrednog rasta od 2%.

Momo Čolaković je istakao da ceni napor Vlade da Predlog zakona o budžetu za 2013. godinu uđe u skupštinsku proceduru u novembru pa su narodni poslanici bili u mogućnosti da se pripreme za kvalitetnu raspravu o Predlogu zakona. Pozdravio je optimiram ministra Dinkića i napor da se finansijskom konsolidacijom i borbom za njeno sprovođenje iziđe iz finansijske krize u kojoj se nalazi Srbija. Predložio je da se Ministarstvo finansija i Fiskalni savet

dogovore oko neslaganja koja imaju u vezi sa sprovođenjem Zakona u delo i otklone sva sporna pitanja u vezi sa tim. Takođe, pozdravio je uspostavljanje saradnje sa MMF i rekao da će njegova poslanička grupa podržati Predlog zakona o budžetu RS za 2013. godinu i sve preloge odluka organizacija socijalnog osiguranja koje su dostavljene uz Predlog zakona.

Ivan Andrić je pohvalio to što je Predlog zakona o budžetu za 2013. godinu u skupštinskoj proceduri već dvadeset dana, a da bi bilo odlično da se krajem godine u Skupšini nađe i Predlog Zakona o završnom računu budžeta. Istakao je da je stav LDP politički i drugačiji od stava narodnih poslanika koji su do sada diskutovali. On se slaže da je cilj Predloga zakona dobar, ali za razliku od predstavnika vladajuće koaliciji, njegova politička partija nema tu dozu poverenja u realizaciju ovakvog budžeta, oni očekuju rebalans budžeta u 2013. godini ili izbore, što samo potvrđuje njihovo mišljenje da je ovakav budžet kakav jeste, neostvariv. Suština nepoverenja prema budžetu ne proističe iz samog teksta Zakona, već iz ponašanja članova Vlade, koji od 2000. godine do danas nisu napustili svoje loše navike u trošenju budžetskih sredstava: jedna Vlada je trošila sredstava iz privatizacije, druga je to radila zaduživanjem, a ova Vlada - iz sredstava od povećanja poreza (na PDV, poreza na dobit preduzeća i t.d.). Loša navika države je da je i to i dalje nebriga za građane, a trebalo bi da su državi najvažniji građani. LDP neće podržati Predlog zakona o budžetu za 2013.godinu.

Vladimir Ilić je naglasio da se iz teksta Predloga zakona o budžetu za 2013. godinu, a i iz nekih pratećih zakona koji su u paketu sa budžetom, jasno vidi da je ova Vlada odlučna da napusti neke loše navike prethodnih Vlada. On je sugerisao ministru finansija, Fiskalnom savetu i Vladi da obavezno uz Registar zaposlenih u državnoj upravi na svim nivoima vlasti, definišu nivo zarada, plata, ugovora o delu, autorskih honorara i td, procentualno u odnosu na

budžet, što će biti stimulativno da se odustane od političkih i drugih zapošljavanja administracije, a državna uprava bi stvorila mahanizam samokontrole u visini i načinu trošenja sredstava budžeta za zarade i za druga primanja.

Vladimir Marinković je rekao da je regionalni direktor Svetske banke, pre samo nekoliko dana, pohvalila mere Vlade Republike Srbije, Ministarstva finansija i privrede i Program fiskalne konsolidacije budžeta. Njena procena je da će privredni rast u Srbiji u 2013. godinu biti 2,5% i da 400.000.000 $ kredita koje Srbija može da povuče od Svetske banke nisu pod znakom pitanja.

On je naglasio da podržava mere Vlade koje za cilj imaju zapošljavanje značajnog broja sada nezaposlenih, i predložio da državna uprava, na svim nivoima vlasti, a i građani, u naredne četiri godine, koriste vozila Fiata iz Kragujevca, kako bi stvarno podržali domaću proizvodnju i privredu. On takođe, smatra da je dobro što će Vlada regulisati dugovanja zdravstva prema veledrogerijama, čime će se vratiti poverenje domaćih i stranih poverilaca lekova i medicinske opreme.

Boško Ristić je mišljenja da je dobro da se iz budžeta i ubuduće vrše transferi lokalnim nivoima vlasti, pre svega zato što je finansijsko stanje lokalne samouprave veoma loše i zato što je putna mreža u lokalnim samoupravama, takođe, veoma loša. On je istakao, da je nesporno da treba pomoći lokalnoj samoupravi da poboljša svoju finansijsku situaciju i omogućiti joj da izvršava svoje obaveze za održavanje i izgradnju lokalne putne mreže, ali postoji opravdana bojazan da će u mnogim lokalnim samoupravama doći do neopravdanog odlivanja i nenamenskog trošenja budžetskih sredstava. Skrenuo je pažnju na činjenicu da lokalna samouprava vrlo često zloupotrebljava javne nabavke i u postupku javnih nabavki često izgradnju putne mreže prikazuje kao naknadne poslove ili održavanje putne mreže, koje po hitnom postupku plaćaju daleko skuplje (i do 30% ) u odnosu na ono što su realni troškovi. Takođe, smatra da su neopravdane pozajmice za isplatu izvođača radova, jer se ovim subvencionišu upravo lokalne samouprave koje ne poštuju Zakon o javnim nabavkama. On je skrenuo pažnju i na probleme sa postupkom javnih nabavki u zdravstvu i ukazao na razloge visokih cena lekova i medicinske opreme, kao i na problem fiktivnog prigovaranja u postupku javnih nabavki u zdravstvenim i apotekarskim ustanovama.

Zaključio je da je neophodna veća kontrola i veća odgovornost za trošenje sredstava lokalne samouprave iz transfera lokalnim nivoima vlasti, ali i kontrola drugih korisnika budžetskih sredstava na svim nivoima vlasti.

Srđan Šajn je izneo probleme vezano za korišćenja budžetskih sredstava

za 2013. godinu u Ministarstvu i Kancelariji za ljudska i manjinska prava, koja bi se koristila za studijska putovanja i oživljavanje „biznis inkubatora“.

Predsednik Odbora za obrazovanje, nauku, tehnološki razvoj i informatičko društvo, dr Miladin Stojiljković naglasio je da neće ponovo pričati o vrlo tankom budžetu za obrazovanje i prosvetu, ali je skrenuo pažnju na veoma ozbiljan problem u vezi sa Komisijom za akreditaciju i proveru kvaliteta, koja je do donošenja Zakona o izmenama i dopunama Zakona o budžetskom sistemu na svom računu imala 210.743.000 dinara. Donošeljem tog zakona Komisiji je ukinut račun a sredstva su preneta u trezor. Problem je što sredstva za rad za 2013. godinu Komsije za akreditaciju za 2013. godinu nisu planirana ni u razdelu Ministarstva prosvete niti bilo gde u budžetu za 2013. godinu. Postavlja se pitanje daljeg opstanka i funkcionisanja jednog ovako značajnog organa, koja vrši proveru i daje akreditacije univerzitetima, akademijama, strukovnim studijama, fakultetima, visokim školama, jednom rečju, obavlja jednu veoma važnu i odgovornu funkciju.

Komisiji za akreditaciju i proveru kvaliteta za rad u 2013. godinu je potrebno 61 milion dinara, od čega je 59 miliona dinara potrebno za ugovore, a 2 miliona za ostale troškove. Postavlja se pitanje, na koji način da ta sredstva Komisija obezbedi za narednu budžetsku godinu, s obzirom na izloženi problem.

U diskusiji su učestvovali Vesna Kovač, Nada Mirković, Mlađan Dinkić i Vladimir Marinković.

Vesna Kovač je predložila se ovaj problem reši na taj način što će Odbor za finansije, republički budžet i kontrolu trošenja javnih sredstava podneti amandman, kojim bi se obezbedila sredstva za Komisiju za akreditaciju i proveru kvaliteta u budžetu RS za 2013. godinu.

Vesna Kovač je obavestila članove Odbora da je Odbor za finansije, republički budžet i kontrolu trošenja javnih sredstava, kao nadležan Odbor, dobio: izveštaj Odbora za obrazovanje, nauku, tehnološki razvoj informatičko društvo, da prihvata Predlog zakona o budžetu Republike Srbije za 2013. godinu, Razdeo 24, Ministarstvo prosvete, nauke i tehnološkog razvoja, u načelu; i izveštaj Odbora za dijasporu i Srbe u regionu, koji je pokrenuo inicijativu Odboru za finansije republički budžet i kontrolu trošenja javnih sredstava za izmenu člana 7. Predloga zakona o budžetu Republike Srbije za 2013. godinu.

Nakon završene iscrpne rasprave o Predlogu zakona o budžetu Republike Srbije za 2013. godinu, Odbor za finansije, republički budžet i kontrolu trošenja javnih sredstava je, većinom glasova (devet za) odlučio da predloži Narodnoj skupštini **da prihvati Predlog zakona o budžetu Republike Srbije za 2013. godinu**, u načelu.

Odbor za finansije, republički budžet i kontrolu trošenja javnih sredstava je, većinom glasova (devet za) odlučio da predloži Narodnoj skupštini **da prihvati Predloge odluka o davanju saglasnosti na finansijske planove za 2013. godinu:**

1) Republičkog fonda za penzijsko i invalidsto osiguranje,

2) Republičkog fonda za zdravstveno osiguranje,

3) Fonda za socijalno osiguranje vojnih osiguranika,

4) Nacionalne službe za zapošljavanje.

Za izvestioca Odbora na sednici Narodne skupštine određena je Vesna Kovač, predsednik Odbora.

**Druga tačka dnevnog reda:** Predlog zakona o izmenama i dopunama Zakona o porezu na dobit pravnih lica.

Odbor je u skladu sa članom 155. stav 2. Poslovnika Narodne skupštine, odlučio većinom glasova (10 za) da predloži Narodnoj skupštini da prihvati **Predlog zakona o izmenama i**  **dopunama Zakona o porezu na dobit pravnih lica**, u načelu.

Za izvestioca Odbora na sednici Narodne skupštine određena je

Vesna Kovač, predsednik Odbora.

**Treća tačka dnevnog reda:** Predlog zakona o izmenama i dopunama Zakona o akcizama.

Mlađan Dinkić je rekao da se radi o petogodišnjem planu akciza na duvanske prerađevine i naftne derivate.

Odbor je u skladu sa članom 155. stav 2. Poslovnika Narodne

skupštine, odlučio većinom glasova (10 za) da predloži Narodnoj skupštini da prihvati **Predlog zakona o izmenama i**  **dopunama Zakona o akcizama**, u načelu.

Za izvestioca Odbora na sednici Narodne skupštine Vesna

Kovač, predsednik Odbora.

**Četvrta tačka dnevnog reda:** Predlog zakona o rokovima za izmirenje novčanih obaveza u komercijalnim transakcijama.

Odbor je u skladu sa članom 155. stav 2. Poslovnika skupštine,

odlučio većinom glasova (10 za) da predloži Narodnoj skupštini da prihvati **Predlog zakona o rokovima za izmirenje novčanih obaveza u komercijalnim transakcijama**, u načelu.

Za izvestioca Odbora na sednici Narodne skupštine određena je

Vesna Kovač, predsednik Odbora.

**Peta tačka dnevnog reda:** Predlog zakona o uslovnom otpisu kamata i mirovanju poreskog duga.

Odbor je u skladu sa članom 155. stav 2. Poslovnika skupštine,

odlučio većinom glasova (10 za) da predloži Narodnoj skupštini da prihvati **Predlog zakona o uslovnom otpisu kamata i mirovanju poreskog duga**, u načelu.

Za izvestioca Odbora na sednici Narodne skupštine određena je

Vesna Kovač, predsednik Odbora.

**Šesta tačka dnevnog reda:** Predlog zakona o izmenama i dopunama Zakona o deviznom poslovanju.

Odbor je u skladu sa članom 155. stav 2. Poslovnika Narodne

skupštine, odlučio većinom glasova (10 za) da predloži Narodnoj skupštini da prihvati **Predlog zakona o izmenama i**  **dopunama Zakona o deviznom poslovanju**, u načelu.

Za izvestioca Odbora na sednici Narodne skupštine određena je

Vesna Kovač, predsednik Odbora.

**Sedma tačka dnevnog reda:** Predlog zakona o zateznoj kamati.

Odbor je u skladu sa članom 155. stav 2. Poslovnika Narodne

skupštine, odlučio većinom glasova (10 za) da predloži Narodnoj skupštini da prihvati **Predlog zakona o zateznoj kamati**, u načelu.

Za izvestioca Odbora na sednici Narodne skupštine određena je

Vesna Kovač, predsednik Odbora.

**Osma tačka dnevnog reda:** Predlog zakona o izmeni Zakona o osiguranju.

Odbor je u skladu sa članom 155. stav 2. Poslovnika Narodne

skupštine, odlučio većinom glasova (10 za) da predloži Narodnoj skupštini da prihvati **Predlog zakona o izmeni Zakona o osiguranju**, u načelu.

Za izvestioca Odbora na sednici Narodne skupštine određena

je Vesna Kovač, predsednik Odbora.

**Deveta tačka dnevnog reda:** Predlog zakona o preuzimanju obaveza zdravstvenih ustanova prema veledrogerijama po osnovu nabavke lekova i medicinskog materijala i pretvaranju tih obaveza u javni dug Republike Srbije.

Odbor je u skladu sa članom 155. stav 2. Poslovnika Narodne

skupštine, odlučio većinom glasova (10 za) da predloži Narodnoj skupštini da prihvati **Predlog zakona o preuzimanju obaveza zdravstvenih ustanova prema veledrogerijama po osnovu nabavke lekova i medicinskog materijala i pretvaranju tih obaveza u javni dug Republike Srbije**, u načelu.

Za izvestioca Odbora na sednici Narodne skupštine određena je

Vesna Kovač, predsednik Odbora.

**Deseta tačka dnevnog reda:** Predlog zakona o potvrđivanju Ugovora između Republike Srbije i Gruzije o izbegavanju dvostrukog oporezivanja u odnosu na poreze na dohodak i na imovinu.

Odbor je u skladu sa članom 155. stav 2. Poslovnika skupštine,

odlučio većinom glasova (10 za) da predloži Narodnoj skupštini da prihvati **Predlog zakona o potvrđivanju Ugovora između Republike Srbije i Gruzije o izbegavanju dvostrukog oporezivanja u odnosu na poreze na dohodak i na imovinu**, u celini.

Za izvestioca Odbora na sednici Narodne skupštine Vesna

Kovač, predsednik Odbora.

**Jedanaesta tačka dnevnog reda:** Predlog zakona o potvrđivanju Ugovora između Vlade Republike Srbije i Vlade Republike Tunis o izbegavanju dvostrukog oporezivanja u odnosu na poreze na dohodak i na imovinu.

Odbor je u skladu sa članom 155. stav 2. Poslovnika Narodne

skupštine, odlučio većinom glasova (10 za) da predloži Narodnoj skupštini da prihvati **Predlog zakona o potvrđivanju Ugovora između Vlade Republike Srbije i Vlade Republike Tunis o izbegavanju dvostrukog oporezivanja u odnosu na poreze na dohodak i na imovinu**, u celini.

Za izvestioca Odbora na sednici Narodne skupštine određena je

Vesna Kovač, predsednik Odbora.

**Dvanaesta tačka dnevnog reda:** Predlog zakona o potvrđivanju Ugovora između Republike Srbije i Kanade o izbegavanju dvostrukog oporezivanja u odnosu na poreze na dohodak i na imovinu.

Odbor je u skladu sa članom 155. stav 2. Poslovnika Narodne

skupštine, odlučio većinom glasova (10 za) da predloži Narodnoj skupštini da prihvati **Predlog zakona o potvrđivanju Ugovora između Republike Srbije i Kanade o izbegavanju dvostrukog oporezivanja u odnosu na poreze na dohodak i na imovinu**, u celini.

Za izvestioca Odbora na sednici Narodne skupštine određena je

Vesna Kovač, predsednik Odbora.

**Trinaesta tačka dnevnog reda:** Predlog zakona o potvrđivanju Sporazuma između Vlade Republike Srbije i Vlade Republike Belorusije o saradnji i uzajamnoj pomoći u carinskim pitanjima.

Odbor je u skladu sa članom 155. stav 2. Poslovnika skupštine,

odlučio većinom glasova (10 za) da predloži Narodnoj skupštini da prihvati **Predlog zakona o potvrđivanju Sporazuma između Vlade Republike Srbije i Vlade Republike Belorusije o saradnji i uzajamnoj pomoći u carinskim pitanjima**, u celini.

Za izvestioca Odbora na sednici Narodne skupštine određena

Vesna Kovač, predsednik Odbora.

Sednica Odbora je završena u 14,30 časova.

Tonski snimak 24. sednice Odbora za finansije, republički budžet i kontrolu trošenja javnih sredstava je sastavni deo ovog zapisnika.

za SEKRETAR ODBORA PREDSEDNIK ODBORA

Dragica Krstić-Purešević Vesna Kovač